**Oponentský posudok na habilitačnú prácu**

**Oponent: prof. PhDr. Milan Portik, PhD., Katedra predškolskej a elementárnej**

**pedagogiky a psychológie PF PU v Prešove**

**Autor práce: PaedDr. Renáta Orosová, PhD.**

**Názov práce: Mikroedukatívny model rozvoja reflexívnych kompetencií budúcich učiteľov**

**Rozsah : 159strán, 168 titulov uvedenej literatúry, 38 strán príloh**

**1.Aktuálnosť a relevantnosť zvolenej problematiky**

Profesionalizácia učiteľského povolania (poslania), kompetenčný profil učiteľa so snahou o excelentné vykonávanie činností vyplývajúcich z tejto profesie, učiteľ ako expert v svojom odbore – to sú východiská i ciele, ktoré súčasný globalizujúci svet akcentuje k učiteľskému povolaniu. Akých máme učiteľov, ako ich pripravujeme na pozície učiteľa experta? Zásadných otázok by sme mohli naformulovať nespočetne veľa. Základnou, vo vzťahu k predloženej habilitačnej práci, je otázka, ako učiteľské prípravky hľadajú možnosti efektívnej a účinnej prípravy budúcich učiteľov -expertov. Jednu z mnohých možnosti ponúka habilitantka: využitie mikroedukatívneho modelu rozvoja reflexívnych kompetencií v pregraduálnej príprave budúcich učiteľov. V kontexte takto realizovaného prístupu sa vynárajú ďalšie konotácie: aký je vzťah medzi teoretickou a praktickou zložkou v príprave budúcich učiteľov? Aké sú legislatívne, ale hlavne reálne možnosti praktickej zložky v príprave budúcich učiteľov? Ktoré zložky prípravy učiteľov sú po ukončení pregraduálnej prípravy akceptovateľné a ktoré nie?

Mikroedukatívny model smerujúci k príprave učiteľa ako reflektívneho praktika je aktuálnym celosvetovým trendom, ktorý je zameraný na (s.76) rozvoj kritického myslenia, schopnosť lepšie plánovať vyučovací proces, zvyšovanie presvedčenia o vlastnej účinnosti, zníženia strachu, úzkosti, pozitívnu zmenu vo vedomostiach a učebných zručnostiach študentov.

Z tejto perspektívy je habilitačná práca aktuálna a výsledky bádania v tomto priestore môžu významne posúvať snahu pri zefektívňovaní prípravy budúcich učiteľov, ale aj učiteľov v praxi.

**2. Teoretický a metodologický aspekt témy**

Štruktúra práce v intenciách jej zámeru má klasickú výstavbu. V teoretických východiskách bolo snahou habilitantky vymedziť a vysvetliť činitele, ktoré významne korelujú s procesmi budovania učiteľskej profesie s akcentom na učiteľa ako reflektívneho praktika. Na základe použitia mimoriadne rozsiahlych literárnych zdrojov ( pri dodržaní etiky vedeckej práce) i osobných skúsenosti vysokoškolského učiteľa zaoberajúceho sa otázkami jeho prípravy hlavne v oblasti didaktiky, teoretickú časť práce štrukturuje do troch na seba logicky nadväzujúcich kapitol. Text je odborne i logicky jasný so snahou eliminovať exkurzy, ktoré by mohli narúšať zmysel i uchopenie témy.

Identifikovať problematiku praktickej zložky v príprave učiteľov habilitantka vymedzuje na pozadí učiteľskej profesie (1.kap.). V hutnej podobe charakterizuje základnú trajektóriu tohto povolania s jeho základnými charakteristikami:- učiteľ ako profesionál, učiteľské povolanie ako profesia; -príprava na profesiu, modely prípravy;- profesijné kompetencie. Vo vzťahu k empirickej časti (operacionalizácia premenných) autorka podrobne charakterizuje kompetencie (1.4) vo vzťahu: k žiakovi, výchovno-vzdelávaciemu procesu a profesijnému rozvoju.

Reflexia, sebareflexia- fenomény nášho bytia, nielen fyzického, ale hlavne duševného. Analyzovať mechanizmus ich fungovania v učiteľskej profesii, budovaní tejto profesie je cieľom 2. kapitoly. Aj na tomto priestore habilitantka preukázala zmysel pre proporcionalitu, odbornosť, prácu s literatúrou tak, aby adekvátne zdôvodnila potrebu prípravy učiteľa ako reflektujúceho praktika.

Nosnou teoretickou časťou práce (3.kap.) -mikrovyučovanie v pregraduálnej príprave – vytvára základné východisko pre výskumný zámer habilitantky. Aj v tejto kapitole je snahou habilitantky stručne a zrozumiteľne vymedziť mikrovyučovanie v jeho historickom i aktuálnom vnímaní a realizácii v edukačnej praxi v pregraduálnej príprave. Uvedenie pôvodného a inovovaného mikroedukatívneho modelu, ktorý habilitantka uvádza v tejto časti, poskytuje jasnú predstavu o jeho koncipovaní a realizácii v konkrétnej učiteľskej prípravke, v konkrétnych odbore štúdia i s konkrétnymi jeho výstupmi. Okrem základnej štruktúry- etáp mikrovyučovania (s.70): 1. vykonávanie činnosti, 2. analýza činnosti, 3. korigovaná opakovaná činnosť autorka v následných bodoch konkretizuje vlastný mikroedukatívny model. V časti 3.3 je uvedený inovovaný mikroedukatívny model, ktorého účinnosť výskumne overovala v empirickej časti.

Zámerom teoretickej časti habilitačnej práce bolo ukázať na jednu z možnosti (mikroedukatívny model rozvoja reflexívnych kompetencií) v pregraduálnej príprave.

Niektoré poznámky a otázky k teoretickej časti práce:

* vynikajúca práca s literárnymi prameňmi
* schopnosť komparovať a vyjadrovať vlastné hodnotiace stanoviská
* Výber vyučovacej metódy môže prebehnúť i formou žrebovania, kedy si študenti náhodne zvolia metódu (s.71) *Ako je v tomto prípade vnímaný vzťah medzi cieľom, obsahom a prostriedkami?*
* Počas mikrovýstupu sa do činnosti zapájajú i ostatní študenti v roli žiaka (s.71). *Aká je miera úspešnosti vžitia sa vysokoškolského študenta do pozície žiaka ZŠ, SŠ a ako to môže ovplyvňovať adekvátne reakcie na ich vzájomnú interakciu –aj v kontexte správania sa žiakov (s.72)?*
* Mikrovyučovacie analýzy poskytuje fakty, nie dojmy a registruje skutočné správanie (s.72  *U profesionála (experta) nie je dôležité to, čo a ako to robí, ale zdôvodnenie toho, prečo to robí tak, ako to robí! – to je podstata reflexie a sebareflexie*
* *Dôležitou súčasťou aktivity človeka sú aj neverbálne prejavy, ktoré odhaľujú jeho prežívanie, záujem. Ako je reflektovaná táto entita v mikroedukatívnom modeli?*
* Pozitívne hodnotím využite platformy v e-learningovom portáli modle v inovovanom modeli
* *V čom je problematicky prístup študentov k videozáznamu a jeho následnej analýze v skupine ostatných študentov? Nie je to popieranie cesty k profesionalizácii učiteľa experta?*
* Za najväčší problém mikrovyučovania považujem absenciu autentickosti reálnej pedagogickej situácie*. Akým spôsobom by sa to dalo riešiť?*

**Empirická časť práce** – Základným výskumným problémom bolo odpovedať na otázku: Ovplyvňuje inovovaný mikroedukatívny model prípravy budúcich učiteľov úroveň ich reflexívnych kompetencií.

Základným cieľom tejto časti práce teda bolo analyzovať ako sa inovovaný mikroedukatívny model prejaví v reflexívnej praxi u študentov, ktorí ho absolvovali (experimentálna skupina) v porovnaní s kontrolnou skupinou študentov, ktorí absolvovali „iba“ pôvodný model. Tento zámer sa premietol do formulácie cieľov, úloh a hypotéz výskumu. Z okruhu cieľov za významný považujem cieľ, v ktorom sa zisťovalo, v ktorej oblasti kompetenčného profilu budúceho učiteľa nastala najvýraznejšia zmena vplyvom inovovaného modelu. Formulácia šiestich hypotéz je jasná a vo všetkých je akcentovaný presah absolvovania inovovaného modelu na štatisticky významne vyššie skóre v jednotlivých položkách v porovnaní so študentmi, ktorí ho neabsolvovali.

Metodologický je výskumná časť práce spracovaná kvalitne. Ku konkrétne naformulovanému cieľu výskumu, hypotézam je adekvátne zvolená výskumná stratégia (metódy, techniky a nástroje výskumu) –základným nástrojom je:

1. neštandardizované hodnotiace dotazníky,

Výskumný súbor tvorilo 173 študentov (91 experimentálna skupina a 82 kontrolná), 692 cvičných učiteľov

Interpretácia výsledkov výskumu- v tejto časti habilitantka preukázala vysokú mieru profesionality pri použití dostupných a adekvátnych štatistických nástrojov. Všetky zistenia a analýzy sú premietnuté do prehľadných tabuliek a následných interpretácií, ktoré vyústili do rozsiahlej diskusie a odporúčaní pre prax.

**3. Výsledky habilitačnej práce**

Teoretická aj empirická časť práce sú spracované na veľmi dobrej úrovni. Overenie účinnosti inovovaného mikroedukatívneho modelu v príprave budúcich učiteľov ponúka učiteľským prípravkám možnosť jeho využívania v profesionalizácii učiteľského povolania už a hlavne v pregraduálnej príprave. Aj keď ide o jednu z experimentálne overených metód v príprave, je potrebné naďalej akcentovať absolvovanie pedagogických praxí ako cestu ku učiteľovi- expertovi.

**Otázky do diskusie** sú uvedené kurzívou v časti: Niektoré poznámky...

**Záver**

Predložená práca **spĺňa všetky kritériá**  na tento druh prác. Na základe komplexného posúdenia rozsiahlej a kvalitnej pedagogickej a vedeckej práce uchádzačky **odporúčam** po úspešnej obhajobe **udeliť** PaedDr. Renáte Orosovej, PhD. akademickú hodnosť docent v študijnom odbore Pedagogika.

**V Prešove 28.2.2021 .......................................**